คือหนูอายุ 17 ปี เป็นตุ่มบวมสีแดงหัวสีช้ำม่วงๆไม่ใหญ่มากกดลงไปแล้วจะนิ่มๆไม่มีอะไรข้างใน ขึ้นแถวตรงแก้มของอวัยวะเพศทางขวา(เกือบเป็นข้างใน) เพิ่งขึ้นเมื่อวันศุกร์ที่ผ่านมา ตอนแรกเป็นตุ่มบวมเล็กไม่ใหญ่และมีลักษณะแข็งในช่วงแรก แต่เมื่อปล่อยไว้กลับใหญ่ขึ้นแต่ไม่มากและมีสีแดงและเมื่อสังเกตดีๆ ตรงกลางตุ่มจะเป็นสีม่วงช้ำ ช่วงที่มันยังเป็นตุ่มบวมเล็กจะไม่รู้สึกเจ็บ แต่เมื่อปล่อยไว้ มันเริ่มใหญ่ขึ้นและเสียดสีกับกางเกงในและช่วงขา เลยรู้สึกเจ็บ แต่พอทนได้ หนูรู้สึกกังวลมากเพราะไม่เคยเป็นมาก่อน อีกอย่างหนูเพิ่งหายจากการเป็นฝี เลยทำให้เป็นกังวลและเครียด เลยจะมาปรึกษาก่อนน่ะค่ะ เวลานั่งตุ่มก็จะขัดๆกับกางเกงในเลยทำให้เจ็บ ควรรักษาวิธีไหนคะ หรือมียาตัวไหนรักษาบ้าง หนูไม่กล้าไปให้ตรวจค่ะ แอบอายหน่อยๆ เลยจะหาวิธีที่ไม่ต้องไปโรงพยาบาล เพราะกลัวการผ่าตัดหรือฉีดยาด้วย
สวัสดีค่ะ อาการมีตุ่มบวมสีแดง กดแล้วนิ่มๆ บริเวณอวัยวะเพศภายนอกหรือแคมใหญ่ดังกล่าว น่าจะเป็นอาการของถุงน้ำของต่อมบาร์โธลินอักเสบซึ่งโดยปกติต่อมบาร์โธลิน (Bartholin's gland) เป็นต่อมขนาดเล็กที่อยู่ตรงแคมใหญ่ทั้ง 2 ข้าง มีหน้าที่ผลิตเมือก เพื่อช่วยในการหล่อลื่นขณะมีเพศสัมพันธ์ โดยจะมีท่อมาเปิดออกที่บริเวณใกล้ปากช่องคลอด หากท่อของต่อมมีการอุดตัน จะทำให้เมือกที่สร้างจากต่อมสะสมอยู่ในต่อมมากขึ้นเรื่อยๆ จนกลายเป็นก้อนถุงน้ำซึ่งจะทำให้คลำได้เป็นก้อน ตรงบริเวณแคมใหญ่ติดกับปากช่องคลอด โดยปกติถุงน้ำนี้จะไม่ทำให้เจ็บ แต่อาจทำให้ขัดๆ ได้เวลาเดินแต่หากถุงน้ำของต่อมบาร์โธลินนี้เกิดการอักเสบติดเชื้อ ก็จะทำให้มีอาการเจ็บและปวดเวลาเวลาเดิน หรือเคลื่อนไหวร่างกาย รมถึงขณะมีเพศสัมพันธ์ และอาจทำให้มีไข้ได้สำหรับการรักษา หากถุงน้ำมีขนาดเล็กและไม่มีการอักเสบ การนั่งแช่ในน้ำอุ่น วันละ 2-3 ครั้ง ครั้งละ 20-30 นาที อาจช่วยให้ก้อนยุบลงได้ เนื่องจากความร้อนจะไปขยายเปิดปากท่อของต่อมออกได้ หากก้อนไม่ยุบหายไป หรือมีการอักเสบเกิดขึ้น คือมีอาการปวดหรือเจ็บ หรือมีการบวมแดงของถุงน้ำดังกล่าวจะต้องทานยาปฏิชีวนะ ร่วมกับการผ่าตัดระบายเมือกและหนองออกค่ะ ดังนั้นแนะนำให้ไปพบสูติ-นรีแพทย์เพื่อรักษานะคะ